DOI: 10.14457/tu.the.2018.1341
title: การโฆษณาคำสั่งพิทักษ์ทรัพย์

description: วิทยานิพนธ์ฉบับนี้ มุ่งศึกษาถึงกระบวนการโฆษณาคำสั่งพิทักษ์ทรัพย์ในคดีล้มละลายเพื่อประกาศให้สาธารณชนทราบ ซึ่งพระราชบัญญัติล้มละลาย พุทธศักราช 2483 มาตรา 28 ได้กำหนดให้เจ้าพนักงานพิทักษ์ทรัพย์โฆษณาคำสั่งพิทักษ์ทรัพย์ในราชกิจจานุเบกษาและในหนังสือพิมพ์รายวันไม่น้อยกว่าหนึ่งฉบับภายหลังจากศาลมีคำสั่งพิทักษ์ทรัพย์ลูกหนี้ รวมถึงการโฆษณาคำสั่งพิทักษ์ทรัพย์ทางสื่ออิเล็กทรอนิกส์สาธารณะ ซึ่งเจ้าพนักงานพิทักษ์ทรัพย์สามารถโฆษณาคำสั่งพิทักษ์ทรัพย์ทางสื่อิเล็กทรอนิกส์สาธารณะแทนการโฆษณาคำสั่งพิทักษ์ทรัพย์ในหนังสือพิมพ์รายวันได้ อันเป็นกระบวนการโฆษณาคำสั่งพิทักษ์ทรัพย์ที่ถูกกำหนดเพิ่มเติมขึ้นจากการแก้ไขกฎหมายล้มละลายตามพระราชบัญญัติล้มละลาย (ฉบับที่ 10) พุทธศักราช 2561 เนื่องจากกระบวนการโฆษณาคำสั่งพิทักษ์ทรัพย์ตามที่กฎหมายกำหนดไว้นั้น ไม่สามารถทำให้คำสั่งพิทักษ์ทรัพย์ถูกเผยแพร่ไปยังสาธารณชนได้ทราบอย่างทั่วถึง โดยพิจารณาวัตถุประสงค์และขั้นตอนของการโฆษณาคำสั่งพิทักษ์ทรัพย์ และผลกระทบซึ่งเกิดจากปัญหาการโฆษณาคำสั่งพิทักษ์ทรัพย์ตามที่กฎหมายกำหนดไว้ รวมถึงสื่ออิเล็กทรอนิกส์ที่เจ้าพนักงานพิทักษ์ทรัพย์ใช้ในการโฆษณาคำสั่งพิทักษ์ทรัพย์แทนหนังสือพิมพ์รายวันด้วย จากการศึกษาวิเคราะห์และเปรียบเทียบกฎหมายต่างประเทศพบว่าการประกาศคำสั่งในคดีล้มละลายของต่างประเทศมีกระบวนการประกาศคำสั่งในคดีล้มละลายที่มีประสิทธิภาพ ไม่ว่าจะเป็นการแจ้งเตือนคำสั่งให้ลูกหนี้ล้มละลายแก่เจ้าหนี้เป็นรายบุคคล การโฆษณาคำสั่งในคดีล้มละลายในหนังสือพิมพ์รายวันที่แพร่หลาย รวมถึงการที่ศาลเข้ามามีบทบาทในการประกาศคำสั่งในคดีล้มละลาย จึงทำให้คำสั่งในคดีล้มละลายของต่างประเทศถูกเผยแพร่ไปยังสาธารณชนได้อย่างทั่วถึง แต่ทั้งนี้การโฆษณาคำสั่งพิทักษ์ทรัพย์ตามที่พระราชบัญญัติล้มละลาย พุทธศักราช 2483 กำหนดไว้ยังไม่มีประสิทธิภาพ จึงเป็นเหตุให้สาธารณชนไม่ทราบคำสั่งพิทักษ์ทรัพย์ลูกหนี้ ส่งผลให้เกิดปัญหาการที่เจ้าหนี้ไม่ได้ยื่นคำขอรับชำระหนี้ในคดีล้มละลาย หรือยื่นคำขอรับชำระหนี้ในคดีล้มละลายไม่ทันตามระยะเวลาที่กฎหมายกำหนดไว้ รวมถึงปัญหาการกระทำนิติกรรมกับลูกหนี้ภายหลังจากศาลมีคำสั่งพิทักษ์ทรัพย์เกิดขึ้นเป็นจำนวนมาก อีกทั้งวิธีการโฆษณาคำสั่งพิทักษ์ทรัพย์ทางสื่ออิเล็กทรอนิกส์สาธารณะแทนการโฆษณาคำสั่งพิทักษ์ทรัพย์ในหนังสือพิมพ์รายวันตามพระราชบัญญัติล้มละลาย พุทธศักราช 2483 มาตรา 148/1 ก็ยังไม่สามารถแก้ปัญหาดังกล่าวที่เกิดขึ้นได้ดีขึ้นอย่างที่สุด เพื่อเป็นการแก้ปัญหาการโฆษณาคำสั่งพิทักษ์ทรัพย์ที่ไม่มีประสิทธิภาพ ผู้เขียนเสนอให้เพิ่มวิธีการโฆษณาคำสั่งพิทักษ์ทรัพย์ทางสื่ออิเล็กทรอนิกส์เพิ่มเติมในพระราชบัญญัติล้มละลาย พุทธศักราช 2483 มาตรา 28 และกำหนดให้ชัดเจนถึงสื่ออิเล็กทรอนิกส์ที่ใช้ในการโฆษณาคำสั่งพิทักษ์ทรัพย์ และให้เจ้าพนักงานพิทักษ์ทรัพย์สามารถโฆษณาคำสั่งพิทักษ์ทรัพย์ทางสื่ออิเล็กทรอนิกส์สาธารณะอื่นๆ เพิ่มเติมอีกก็ได้ตามที่เห็นสมควร ทั้งนี้ เพื่อให้เจ้าพนักงานพิทักษ์ทรัพย์ใช้เป็นเครื่องมือในการโฆษณาคำสั่งพิทักษ์ทรัพย์ได้เหมาะสมกับสถานการณ์ และเสนอให้มีการเผยแพร่คำสั่งพิทักษ์ทรัพย์โดยการโฆษณาคำสั่งดังกล่าวในหนังสือพิมพ์อิเล็กทรอนิกส์ของสำนักพิมพ์ที่แพร่หลายหรือหนังสือพิมพ์อิเล็กทรอนิกส์ที่รัฐจัดทำขึ้นสำหรับเผยแพร่ข้อมูลทางกฎหมายโดยเฉพาะ โดยให้เพิ่มนิยามของคำว่าหนังสือพิมพ์รายวันให้รวมถึงหนังสือพิมพ์อิเล็กทรอนิกส์ และเพิ่มนิยามของคำว่าหนังสือพิมพ์อิเล็กทรอนิกส์ไว้ในพระราชบัญญัติล้มละลาย พุทธศักราช 2483 สำหรับปัญหาของการไม่ทราบคำสั่งพิทักษ์ทรัพย์ของบรรดาเจ้าหนี้นั้น เมื่อเจ้าหนี้เป็นบุคคลที่ได้รับผลกระทบมากที่สุดในกระบวนการล้มละลาย เนื่องจากเป็นผู้มีสิทธิยื่นคำขอรับชำระหนี้ตามกฎหมายในกรณีที่ศาลมีคำสั่งพิทักษ์ทรัพย์เด็ดขาดลูกหนี้ ดังนั้น เพื่อเป็นการคุ้มครองสิทธิของเจ้าหนี้ จึงเสนอให้เพิ่มเติมวิธีการแจ้งเตือนคำสั่งพิทักษ์ทรัพย์เด็ดขาดแก่เจ้าหนี้เป็นรายบุคคลในพระราชบัญญัติล้มละลาย พุทธศักราช 2483 มาตรา 28 โดยให้เจ้าพนักงานพิทักษ์ทรัพย์แจ้งเตือนคำสั่งดังกล่าวนั้นแก่เจ้าหนี้เป็นรายบุคคลทางไปรษณีย์ นอกเหนือจากการโฆษณาคำสั่งดังกล่าวนั้นในราชกิจจานุเบกษาและหนังสือพิมพ์รายวันภายหลังจากศาลมีคำสั่งพิทักษ์ทรัพย์เด็ดขาดลูกหนี้แล้ว